ክልሎች በግጭቱ ለተፈናቀሉ ወገኖች የ30 ሚሊዮን  ብር ድጋፍ አደረጉ
በኦሮሚያና ሶማሌ ክልሎች አዋሳኝ አካባቢዎች ተፈጥሮ በነበረው ግጭት ለተፈናቀሉ ወገኖች መልሶ ማቋቋሚያ የ30 ሚሊዮን ብር ድጋፍ መደረጉን የመንግስት ኮሙኒኬሽን ጉዳዮች ጽህፈት ቤት አስታወቀ።የጽህፈት ቤቱ ሚኒስትር ዴኤታ ፍሬህይወት አያሌው እንደገለጹት፤ በቅርቡ በሁለቱ ክልሎች አዋሳኝ አካባቢዎች በተከሰተው ግጭት ለተፈናቀሉ ወገኖች ማቋቋሚያ የትግራይ፣ አማራና የደቡብ ብሄር፣ ብሄረሰቦችና ህዝቦች ክልሎች ድጋፍ አድርገዋል።ክልሎቹ እያንዳንዳቸው 10 ሚሊዮን ብር  ድጋፍ ማድረጋቸውን የገለጹት ሚኒስትር ዴኤታዋ  ድጋፉ በብሄራዊ አደጋና ስራ አመራር ኮሚሽን አማካኝነት ለተጎጂዎች እንደሚደርስም አረጋግጠዋል።በአሁኑ ወቅት ከተለያዩ አካባቢዎች ለተፈናቃዮች መቋቋሚያ ድጋፍ እየተደረገ መሆኑን ጠቁመው፤ በተለያየ መልኩ የሚያጋጥሙ ችግሮችን ለመቋቋምና ለማቃለል ክልሎች እርስ በእርስ የሚያደርጉት መደጋገፍ ተጠናክሮ መቀጠል እንዳለበት አመልክተዋል።ሁሉም የአገሪቷ ብሔር፣ ብሔረሰቦችና ህዝቦች በግጭቱ የተፈናቀሉ ወገኖችን ለማቋቋም እያከናወኑ ያሉትን ተግባርም አድንቀዋል።መንግስት የተፈናቀሉ ዜጎች ወደ ቀያቸው እንዲመለሱ ከአገር ሽማግሌዎች፣ ሃይማኖት አባቶችና የጎሳ መሪዎች ጋር በጋራ እያከናወነ ያለውን ተግባር አጠናክሮ እንደሚቀጥልም ተናግረዋል።መንግስት ችግሮችን ለመፍታት በሚያስችል መልኩ የሰላም ጉባዔዎችን እንደሚያካሄድ ጠቁመው፤ ሁሉም የህብረተሰብ ክፍል ለሰላም መስፈንና የተጀመረውን ልማት በተጠናከረ መልኩ ለማስቀጠል ርብርብ ማድረግ እንደሚገባው ነው የተናገሩት።ኢትዮጵያውያን እንደቀደመው ሁሉ ለአካባቢ ሰላም ዘብ መቆም እንዳለባቸው አስገንዝበዋል።( ኢዜአ)